Só vergelyk SA se 4 grootste banke | Netwerk24
Só vergelyk SA se 4 grootste banke
Deur Elvira Wood 12 September 2018 05:30
Só vergelyk die jongste beskikbare syfers vir Suid-Afrika se vier grootste banke.
Nedbank is die Suid-Afrikaanse bank wat tans die beste resultate lewer.
Dié bank se wesensverdienste per aandeel het met 26,3% tot R13,87 gestyg in die boekjaar tot einde Junie.
Hy het ’n slotdividend van R6,95 vir die jaar verklaar.
Dié bank se aandeelprys het ook die beste die afgelope jaar gevaar en het vir die jaar tot 11 September met 26,55% tot R260,00 gestyg. Dit volg op ’n 9,18%-styging in 2017.
FirstRand, waarvan First National Bank (FNB) deel vorm, is kort op sy hakke.
Sy wesensverdienste per aandeel het met 12% tot R4,72 gestyg in die boekjaar tot einde Junie.
Hy het ’n slotdividend van R2,75 vir die jaar verklaar.
Dié bank se aandeelprys het vir die jaar tot 11 September met 24,99% tot R68,62 gestyg ná ’n 29,6%-styging in 2017.
Standard Bank se boekjaar eindig op 31 Desember.
Sy mees onlangse resultate is dus vir die halfjaar tot einde Junie.
Dié bank se wesensverdienste per aandeel vir die ses maande het met 5% tot R7,94 per aandeel gestyg en hy het ’n tussentydse dividend van R4,30 per aandeel verklaar.
Sy aandeelprys het in die jaar tot 11 September met 8,92% tot R117,79 gestyg ná ’n 17,1%-styging in 2017.
Absa Group se jaar eindig op 31 Desember.
Die nuutste resultate vir dié bank is vir die ses maande tot einde Junie.
Sy wesensverdienste per aandeel het in dié ses maande met 3% tot R9,52 gestyg.
’n Tussentydse dividend van R4,90 is verklaar.
Dié bank se aandeelprys het die afgelope jaar met 8,8% tot R154,50 gestyg.
Dit is ’n beduidende verbetering op die daling van 8,41% ’n jaar tevore.
Meer oor: Nedbank | Fnb | Absa | Standard Bank | Bankdienste | Bankbedryf | Banke | Resultate
Shoprite stel mobiele bankdiens bekend
Capitec begin vir eerste keer met versekering
Banke: Kliënt dreig met toordokter